满江红·江村
作者：曹尔堪
朝代：清

柳浪方高，桃花雨，一村都涨。应自慰，春风未老，故园无恙。篱笋新抽江燕出，芦芽半卷河豚上。豆畦边，荠美采盈筐，东邻饷。柴门外，微波漾。芳树杪，时禽唱。好邀来春社，细斟家酿。欢喜儿童鸭脚果，逍遥父老蛇条杖。恕余顽、醉后越痴狂，真无状。新绿江村，阴阴与、溪流争涨。烦寄讯、竹平安否，至今无恙。初见栗留穿柳去，忽惊松鼠缘藤上。正春深、谷雨焙枪旗，山僧饷。难消遣，情摇漾。蛮姬舞，秦青唱。正蒲萄浓泼，春波如酿。试向花前移玉案，休思阁里燃藜杖。念平生、一枕梦悲欢，他年状。飞絮满天，平堤外、乱萍初涨。人似燕、重来湖海，画梁无恙。风雅竞推东阁妙，文章每说西京上。细论诗、若个过墙头，松醪饷。曾踏险，瞿塘漾。才会意，沧浪唱。但银瓶索饮，酴醵佳酿。五岳未周名士屐，百钱常挂山人杖。奈此君、不惠不夷间，难于状。万马齐奔，亲曾见、广陵涛涨。摅幽愤、有书自白，文通无恙。鳷鹊观前垂翅去，茱萸湾口乘潮上。问东吴、一饭与王孙，何人饷。看游戏，群鸥漾。听唉乃，渔舟唱。尽鞭霆掣电，凭天酝酿。丹竉前应炼药，青山今日同携杖。醉来扶、画手倩谁能，僧繇状。六一祠边，槐火热、石泉微涨。衣短后、来看西子，镜奁无恙。檐瓦声中山雨到，墙桑影底溪云上。望湘湖、三月熟樱桃，先贻饷。蘋浪蹙，虫丝漾。薄薄酒，红红唱。说泥封柳贯，黄鱼白酿。拟种绿蕉聊代楮，偶寻方竹裁成杖。忆此时、海市在登州，纷千状。漂泊东南，空回首，凤池春涨。家已破，逢人羞语，菊松无恙。余齿偕归江海畔，浮生幸脱刀砧上。君还有、请室断葱来，高堂饷。天怒解，精魂漾。且啸傲，闲赓唱。为周郎而醉，不须倾酿。从此休焉蜗作舍，吾其哀矣鸠为杖。见卯君，备说老夫穷，无佳状。藕叶铺池，浦如镞、小桥青涨。孤山静、诗人蜕后，猿饥鹤恙。鸭绿波浮杨柳外，猩红晕染蔷薇上。趁湖心、莼菜滑凝脂，频教饷。船载酒，亭边漾。歌按拍，垆头唱。爱梅花横笛，梨花初酿。本色英雄能舞槊，支离迁客须扶杖。雨余山、也似美人愁，颦眉状。晓雾空鲙，两峰暗，灌丛烟涨。伤暮景，我心惴惴，忧以恙。老泪偷弹红袖侧，故人自在青霄上。记当年残腊一杯羹，殷勤饷。慈仁寺，青衫漾。兴诚院，瑶华唱。有栾州肥鲫，易州清酿。门对西山教柱笏，人辞东观惟留杖。愧孤臣编选本无长，恭陈状。佳节吴阊，浑不灭、汨罗愁涨。争吊屈、龙舟箫鼓，锦帆无恙。公子画船官驿口，名倡罗绮江楼上。拥残书、自有故交同，清尊饷。榴花影，杯中漾。竞渡曲，筵前唱。正梅黄时解，阴晴迭酿。山鬼漫矜明月佩，健人也曳菖蒲杖。祗浮生、憔悴泣枯鱼，湘累状。雨压戎葵，摇菡萏、曲桥波涨。东城僻、松声竹籁，小亭无恙。虹影倒悬虚槛外，游蜂偶缀朱帘上。喜澄湖、网取白鱼鲜，花前饷。二十载，空飘漾。离骚谱，闻新唱。且开襟送抱，醉君醇酿。愁见督邮宁束带，共祈大耋争携杖。酒怀宽、矍铄若翁哉，将军状。长啸登楼，望塞外、草枯沙涨。峰一柱、庾公高兴，风霜无恙。彩笔雕龙官阁里，短衣射虎边亭上。鹿肩肥、匹马入幽燕，承邮饷。山海抱，风尘漾。觱栗奏，蛮童唱。在故乡犹忆，银鱼黍酿。肘后黄金元不换，斑衣跽进高堂杖。待画师、颊上写闲情，看云状。小宋才华，过八斗、墨池春涨。棕鞋健、来寻幽径，草堂无恙。花影静移清簟外，燕雏欲出空梁上。况脯修、教授满河汾，诸生饷。日气薄，云光漾。自畴昔，同酬唱。上禹陵梅市，繁筝妙酿。行止于今犹可共，乌皮几与青藤杖。待微凉、携手访延陵，诹新状。良夜传觞，梅雨急，画船冲涨。人南北、旧时金马，兰筋无恙。饮社向同枌梓畔，校书陪銮坡上，自休闲、吾土饱莼鲈，迟相饷。看大纛，堤边漾。听邪许，河滨唱。更夷犹吴榜，甘醲淮酿。老伴玉堂今有几，敢忘太乙当时杖。向知交，为我道江潭，行吟状。枕畔邯郸，铜箭水，乍消随涨。茫茫道、升沈倚伏，庐生无恙。歌舞终归松柏下，钓竿好拂珊瑚上。去山中、服术饵松花，群仙饷。蓬岛路，春潮漾。华胥国，钧天唱。但茧窝自蔽，蜜脾休酿。汉苑已分方朔酒，葛陂快掷壶公杖。想此生、梦觉总成空，无殊状。驼契湖山撑钓艇，鲤鱼风涨。吾与汝、罻罗才出，角巾无恙。半臂不须遗客坐，鸱夷每恨浮江上。在词场、少日早分镳，牛心饷。见三竺，烟霞漾。闻二谢，埙篪唱。闹竹西歌吹，名香异酿。且醉河东白堕酒，去扶槐里袁公杖。古来称、名士济南多，峥嵘状。五月园林，琵琶熟、雨肥云涨。莽回顾、阖庐千载，山川无恙。我自江湖慷以慨，君方颜谢凌而上。好词头、百琲夜珠圆，争来饷。风片细飞花漾。蝶闲过，莺孤唱。借一觞一咏，侑之名酿。懒似嵇生林下锻，老思灵寿山中杖。剩惊魂、前路有谁怜，髡钳状。欲问春情，嫌太薄、真如一纸。妆点出、飞花乱坠，游丝频徙。江燕不嗔园舍小，雏莺亦爱池亭美。草堂前、聊可贮闲情，裁蘅芷。江梅蒂，将残矣。红杏萼，方开耳。有香能饲蝶，瓣堪供蚁。听鸟林间杯在手，踏青郭外饧胶齿。有时豪、置酒拥红妆，忙珠履。春水平添，放远碧，卷帘高坐。南湖畔、夜深灯火，打鱼相课。塔望真如惟一点，楼名烟雨微留个。正晴明、谷日应祈年，人人贺。鸦似墨，林间簸。柳似醉，堤边卧。渐春融气霭，日高云破。果是画船如屋里，江南风浪何曾大。倒醇醪、彻底发甘香，前年做。水面归鸦，斜阳挂、远村高木。严霜降、小园柑橘，郁然浮绿。一匕青精朝作饭，百年乌桕寒依屋。竹添孙、个个拂云梢，森如玉。林下步，溪头宿。呼稚子，驱黄犊。把储王几首，田家诗读。隐矣焉文捐笔砚，嗒然丧我忘歌哭。拨孤灯、薄酒正相宜，新篘熟。苑柳萧疏，寒信早、清霜欲落。看塞北、飞鸿嗷嗷，乱云漠漠。黑闧垒前龟兔走，黄金台畔苍鹰掠。酒垆旁、击筑者何人，悲风作。驱不散，檐间雀。招不下，天边鹤。叹江南秋色，芙蓉池阁。陶写纵凭丝竹妙，公卿可比山林药。鬓添星、空说玉阶高，吟红叶。才子风流，闻乙夜、重瞳曾许。桃林塞、射生击鹿，为东道主。油幕忆觞孤竹月，紫骝厌踏庐龙雨。且归休、花径更三三，堪游处。鸡豚社，吾能与。应刘宴，人延伫。羡歌场新拍，骚坛雄踞。裂石穿云吹铁笛，陈诗说礼鼍鸣鼓。啜其醨、车畔有三驺，呼之语。老友相于，伤往事、江潭杨柳。同屈指、垂垂半百，昔童今叟。剪韭烹葵谐夙约，嘲风弄月谁称首。五湖船、恰受两三人，能携否。莫闲却，弹筝手。好缄着，悬河口。对门前亭榭，梅妻鸠妇。生食何须求五鼎，雄心只合浇醇酒。笑封侯绛巧乘时，元屠狗。偶赋梅花，心似铁、何妨绮语。生徒盛、参同考异，轩乎其鼓。芳草闲门通小径，桐阴木榻容箕踞。咏停云、无语送归鸿，时凝伫。嵇阮约，囊曾与，用舍义，聊中处。叹余生重见，屐拖残雨。面道人来称上客，楮先生亦为宾主。但刿肠、搜肾是文章，凌燕许。吴苑繁华，看年少、斗鸡走狗。君只办、一编周易，三升清酒。重席早推名下士，色丝解识碑中妇。试寻春、花信趁莺啼，横塘口。伯乐相，由基手。问老宿，能兼否。更美人托兴，峨眉螓首。燕市唾壶招侠客，龙威探册逢渊叟。好相期、岁岁系兰桡，胥江柳。词赋翩翩，全盛日、忝称同调。留题遍、谢公别墅，蒋侯遗庙。风月遨游闲是主，文章支派工于肖。倚红衫、泼墨写乌丝，闻狂叫。好去听，苏门啸。岂肯待，金门招。数少年俦侣，半登华要。早溺儒冠栖笠泽，休寻丹药思壶峤。爇炉烟、老更读黄庭，观其妙。棐几湘帘，修竹畔、雨丝烟沈。平分却、百年是醉，尚堪轰饮。吴苑笙歌春未散，冶城禾黍秋还稔。羡冥鸿、高咏卜居篇，能详审。江上泛，花前寝。门可键，茶闲品。命樵青捧砚，含任吐沈。画楫每停桃叶渡，彩毫也赋楠榴枕。待明年、乞尔蔡侯笺，江郎锦。我有荒庐，才半亩、傍池渔舍。门插柳、拟陶自命，也称林下。夏日篱边开木槿，蚕时邻圃分桑柘。到荷汀、六月晓风凉，来虚榭。鳌已钓，雕曾射。东观史，凌烟画。才勾消一笔，来投村社。故里春秋期共醉，戏场袍笏终须罢。试从今、踏破镜湖天，官家借。志在桑榆，灵雨后、星言夙驾。休更说、洛阳纸贵，文章脍炙。旧友应刘俱宿草，避人沮溺惟耕稼。茂林边、莺语剧轻圆，如同话。松似幕，藤为架。蜗壳屋，鱼鳞汊。觉此中全胜，玉堂休暇。偃蹇青衫空有泪，清狂白眼时遭骂。且都忘、独酌看庭前，花开谢。